Jun 10,2015
డీఎల్‌ఎఫ్‌ 'సినిమా' పీవీఆర్‌ చేతికి
           న్యూఢిల్లీ: పెరిగిన అప్పు భారాన్ని కొంత తగ్గించుకోవడంలో భాగంగా ఫ్రముఖ స్థిరాస్తి సంస్థ డీఎల్‌ఎఫ్‌ తమ అప్రాధాన్యత వ్యాపార విభాగాలను విక్రయించడాన్ని కొనసాగిస్తోంది. ఇందులో భాగంగా తాజాగా సంస్థకు చెందిన డీటీ సినిమాను దాదాపు రూ.500 కోట్లకు తిరోగమన అమ్మకాల ప్రాతిపదికన పీవీఆర్‌ సంస్థకు విక్రయించింది. తమ అనుబంధ సంస్థ 'డీఎల్‌ఎఫ్‌ యుటిలిటీస్‌' తమ డీటీ సినిమాస్‌ విభాగాన్ని రూ.500 కోట్లకు విక్రయించేందుకు గాను పీవీఆర్‌ సినిమాస్‌తో ఒక ఒప్పందాన్ని కుదుర్చుకున్నట్లు డీఎల్‌ఎఫ్‌ తెలిపింది. తమ ప్రధాన వ్యాపారంపై మరింత వ్యూహాత్మక దృష్టి నిలిపేందుకు గాను సినిమా వ్యాపారాన్ని విక్రయిస్తున్నట్లు సంస్థ సీనియర్‌ ఎగ్జిక్యూటివ్‌ డైరెక్టర్‌ సౌరభ్‌ చావ్లా తెలిపారు. డీటీ సినిమాస్‌కు జాతీయ రాజధాని ప్రాంతంలోనూ (ఎన్‌సీఆర్‌), ఛండీగఢ్‌లోనూ ఎనిమిది మల్టిప్లెక్స్‌ భవనాలతో 6000 సీట్ల సామర్థ్యం కలిగిన 29 తెరలు ఉన్నాయి. కొత్తగా రెండు భవనాలలో దాదాపు 10 నూతన తెరలను కూడా అందుబాటులోకి తేవాలని సంస్థ నిర్ణయించుకుంది. ఈ విక్రయానికి పరిపాలన నియంత్రణ అనుమతులు, చట్టపరమైన అనుమతులు లభించాల్సి ఉంది. గత కొన్ని సంవత్సరాలుగా సంస్థ అప్పు భారం రూ.23,000 కోట్లకు చేరిన నేపథ్యంలో సంస్థ వివిధ అప్రాధాన్యత వ్యాపారాలను విక్రయిస్తున్న సంగతి తెలిసిందే. మార్చితో ముగిసిన త్రైమాసికానికి సంస్థ అప్పు భారం రూ.20,965 కోట్లకు చేరింది.
మీ స్నేహితులకు రికమెండ్ చెయ్యండి